
Par Rail Baltica projekta īstenošanas tematisko komiteju

1. Lai tiešā Ministru prezidenta vadībā nodrošinātu Ministru kabineta locekļu starpnozaru konsultācijas un koordināciju par sistemātisku, tehniski funkcionālu un finansiāli pamatotu Rail Baltica projekta turpmāko īstenošanu, saskaņā ar Ministru kabineta 2021. gada 7. septembra noteikumu Nr. 606 "Ministru kabineta kārtības rullis" 202.1 punktu izveidot Rail Baltica projekta īstenošanas tematisko komiteju (turpmāk – tematiskā komiteja) šādā sastāvā:

Komitejas vadītājs

A. Kulbergs – Ministru prezidents

Komitejas locekļi:

B. Braže – ārlietu ministre
I. Indriksone – izglītības un zinātnes ministre
M. Kučinskis – finanšu ministrs
R. Kozlovskis – satiksmes ministrs
R. Melnis – aizsardzības ministrs
E. Smiltēns – tieslietu ministrs
E. Tavars – viedās administrācijas un reģionālās attīstības ministrs
V. Valainis – ekonomikas ministrs
J. Vitenbergs – klimata un enerģētikas ministrs

2. Tematiskajai komitejai ir šādas tiesības un uzdevumi:
2.1. identificēt un izvērtēt starpnozaru jautājumus un riskus, kas kavē Rail Baltica projekta īstenošanu, un izskatīt priekšlikumus to risināšanai;
2.2. izvērtēt projekta īstenošanai nepieciešamos tiesiskos un institucionālos risinājumus, kā arī nepieciešamību pārskatīt Latvijas pozīciju attiecībā uz Eiropas Savienības tiesību aktiem, starpvalstu līgumiem un finansēšanas līgumiem;



2.3. pirms izskatīšanas Ministru kabinetā izvērtēt un panākt konceptuālu vienošanos par Rail Baltica projekta jautājumiem, kas saistīti ar projekta:
2.3.1. īstenošanas scenārijiem, kārtām, tehniskām prasībām un citiem nosacījumiem;
2.3.2. tvērumu, tā īstenošanas plāniem un termiņiem;
2.3.3. finansēšanas un priekšfinansēšanas jautājumiem, finansēšanas avotiem, it īpaši ietekmi uz valsts budžetu;
2.3.4. finansējumu no Eiropas Savienības daudzgadu budžeta pēc 2027. gada un citiem finanšu instrumentiem;
2.3.5. īstenošanai nepieciešamajiem grozījumiem normatīvajos aktos;
2.3.6. ilgstpējīgu un iekļaujošu attīstību Latvijas un Baltijas valstu reģiona ekonomikā, tai skaitā risinot jautājumus, kas saistīti ar infrastruktūras un pakalpojumu pieejamību, reģionālo un pārrobežu attīstību, kā arī vides ilgtspēju, inovāciju un digitalizāciju;
2.3.7. integrāciju Eiropas vienotajā tirgū, izveidojot efektīvi funkcionējošu dzelzceļa pārvadājumu tirgu Latvijā, tai skaitā nodrošinot Rail Baltica infrastruktūras pieejamību pārvadātājiem un investoriem;
2.3.8. citiem stratēģiskiem starpnozaru jautājumiem, lai nodrošinātu projekta ieviešanas paātrināšanu un finansējuma nodrošināšanu tā īstenošanai;
2.4. ja nepieciešams, izvērtēt nesaskaņotos tiesību aktu projektus par komitejas kompetencē esošajiem jautājumiem un vienoties par atbalstāmu risinājumu pirms tiesību akta projekta iesniegšanas izskatīšanai Ministru kabineta sēdē.

3. Tematiskās komitejas darbā ar padomdevēja tiesībām var piedalīties Ministru prezidenta biroja pārstāvji un citi komitejas pieaicinātie eksperti.

4. Tematiskās komitejas vadītājam ir tiesības pieprasīt no valsts institūcijām visu komitejas darbam nepieciešamo informāciju.

5. Tematiskās komitejas sēdes sasauc komitejas vadītājs pēc nepieciešamības, bet ne retāk kā reizi mēnesī. Komitejas sēdes notiek klātienē.

6. Tematiskās komitejas vadītāja prombūtnes laikā komitejas sēdi vada viņa norīkots komitejas loceklis.

7. Tematiskās komitejas loceklis komitejas darba koordinēšanai norīko vienu atbildīgo attiecīgās ministrijas amatpersonu, par kuru informē Valsts kanceleju un Satiksmes ministriju.



8. Tematiskās komitejas sekretariāta funkcijas veic Valsts kanceleja sadarbībā ar Satiksmes ministriju.

